**Informatīvais ziņojums**

**“Par Berlīnes deklarāciju par uz vērtībām balstītu digitālo transformāciju”**

Eiropas Komisija (turpmāk – Komisija) ir sagatavojusi dokumenta projektu Eiropas Savienības (turpmāk – ES) dalībvalstu deklarācijai “Berlīnes deklarācija ministru sanāksmē par uz vērtībām balstītu digitālo transformāciju ES Padomes Vācijas prezidentūras laikā 2020. gada 8. decembrī” (*Berlin Declaration at the ministerial meeting on value-based digital transformation during the German Presidency of the Council of the EU on 8 December 2020*) (turpmāk – deklarācija).

Deklarācijas mērķis ir veicināt uz vērtībām balstītu digitālo transformāciju, risinot un stiprinot digitālo līdzdalību un digitālo iekļaušanu sabiedrībā.

**Esošā situācija**

Digitālā transformācija paver jaunas iespējas un jaunas līdzdalības un sabiedrības viedokļa veidojošu procesu formas. Digitālās tehnoloģijas piedāvā inovatīvus veidus, kā risināt sabiedrības problēmas un padarīt valsts iestāžu darbu efektīvāku, līdz ar ko šādas jaunas iespējas ir nepieciešams izmantot pilnībā. Covid-19 pandēmija ir parādījusi, ka digitālās tehnoloģijas var veicināt efektīvu būtisku problēmu risināšanu, un ka ir iespējams izstrādāt inovatīvus digitālos instrumentus, kas ietver ES vērtības un pamattiesības. Tomēr tas ir iespējams tikai tad, ja sabiedrība ir atbilstoši kvalificēta un tai ir nodrošināta viegla piekļuve nepieciešamajām tehnoloģijām un savienojamībai. Līdz ar to, lai veicinātu jauno iespēju noturību plašākā mērogā, mācoties no pandēmijas laikā gūtās pieredzes, ir nepieciešams veicināt digitālo transformāciju un atbilstoši veidot tās stratēģisko virzienu.

Nodrošinot, ka digitālā transformācija ir balstīta uz spēcīgām kopīgām demokrātiskām un ētiskām vērtībām, ir iespējams izmantot jaunās tehnoloģijas kopīgam labumam, vienlaikus veidojot arvien vienotāku ES**. Līdz ar to deklarācija paredz šādus digitālās sfēras principus**, kurus pieņemot un uz kuriem balstoties, visu līmeņu valsts iestādēm jārada piemērs, lai stiprinātu ES vērtības:

1. Pamattiesību un demokrātisko vērtību ievērošana un pamatotība.

Digitālā transformācija, kurā ikviens atzīst, ka pamattiesības un brīvības, kā arī pamatvērtības, piemēram, cieņa pret citiem, pārredzamība, privātums un informācijas ētiskums ir visu mijiedarbību stūrakmens, arī digitālajā sfērā.

1. Sociālā līdzdalība un digitālā integrācija, lai veidotu digitālu pasauli.

Iespēja sabiedrībai palīdzēt veidot digitālo transformāciju, vienlaikus ievērojot trešo personu tiesības. Publiskajam sektoram jāveicina šāda plašāka līdzdalība politikas veidošanā, iesaistot sabiedrību publisko pakalpojumu izstrādē.

1. Iespēja un digitālā kompetence.

Iespēja lietotājiem būt pilnvarotiem pārvaldīt savu digitālo identitāti un aizsargāt personas datus un privātumu tiešsaistē, iespēja netraucēti un viegli piekļūt mijiedarbībai ar valsts pārvaldes iestādēm, izmantojot “digitāli pēc noklusējuma” pieeju, kā arī mūžizglītības un digitālo prasmju attīstības popularizēšana.

1. Uzticēšanās un drošība digitālās valdības mijiedarbībā.

Iespēja ikvienam izmantot digitālās priekšrocības droši autentificējoties ES – piemērota tiesiskā regulējuma nodrošināšana, kas paredz pārredzamību, paredzamību un drošību, lai veicinātu uzticēšanos digitālajai mijiedarbībai ar publisko sektoru.

1. Digitālā suverenitāte un sadarbspēja.

Digitālā suverenitāte ir galvenais faktors, kas nodrošina iedzīvotāju un valsts pārvaldes spēju pieņemt lēmumus un rīkoties digitālajā vidē. Nostiprināts sadarbspējas regulējums, kā arī piemērots tiesiskais regulējums ir galvenais faktors, lai palīdzētu Eiropai gūt labumu no datu ekonomiskās vērtības, tādējādi radot vienotu datu tirgu, kas nodrošinās Eiropas globālo konkurētspēju un datu suverenitāti.

1. Uz cilvēkiem orientētas sistēmas un inovatīvas tehnoloģijas publiskajā sektorā.

Nepieciešams nodrošināt, ka ES turpina nostiprināt tās vadošo lomu drošu un uzticamu tehnoloģiju projektu izpētē un veicināt uz cilvēku centrētu, atbildīgu un uz kopīgu labumu orientētu mākslīgā intelekta un citu inovatīvu tehnoloģiju attīstību un izmantošanu publiskajā sektorā.

1. Ceļā uz noturīgu un ilgtspējīgu digitālo sabiedrību.

Būtisks faktors uz ko jātiecas ir, lai arvien pieaugošā digitālo tehnoloģiju izmantošana nekaitētu cilvēku fiziskajai un psiholoģiskajai labklājībai. Nepieciešams nodrošināt, ka ilgtspējīga digitālā transformācija kalpo ES pilsoņiem un uzņēmumiem individuālā līmenī, kā arī sabiedrībai kopumā.

Saskaņā ar minētajiem principiem valstis, kas paraksta deklarāciju, apņemas rīkoties un, balstoties uz Tallinas deklarācijas[[1]](#footnote-1) pieredzi, aicināt Komisiju un citas ES institūcijas sniegt atbalstu, lai īstenotu un uzraudzītu virzību uz deklarācijā definētajiem mērķiem. Paredzēts, ka deklarācijā izklāstītās politikas darbības jomas tiks piemērotas tā, lai tās būtu īstenojamas katrā valstī un digitālo publisko pakalpojumu kontekstā.

**Deklarācijas parakstītājvalstis apņemas uzsākt deklarācijā minēto aspektu īstenošanu savās valstīs** līdz 2024. gada beigām un katru gadu sniegt informāciju par deklarācijas īstenošanas gaitu, kā arī izvirzīt minētās prioritātes, uzsverot, ka līdzekļi, kas paredzēti digitālajai transformācijai saskaņā ar daudzgadu finanšu shēmu (DFS) (*Multiannual Financial Framework (MFF)*) un atveseļošanas instrumentu *Next Generation EU (NGEU)*, var dot iespēju atbalstīt, *inter alia*, kopīgo mērķu sasniegšanu un deklarācijā izklāstīto darbību un pasākumu īstenošanu. Turklāt, parakstot deklarāciju, **dalībvalstis aicina ES iestādes atbalstīt un veicināt deklarācijā izklāstītos politikas principus un darbības Eiropas līmenī**, kā arī mudina Komisiju un citas ES iestādes saskaņot digitālās un inovatīvās valdības iniciatīvas ar deklarācijas darbības virzieniem un ES politiku, un **aicina Komisiju ņemt vērā deklarāciju, izstrādājot jaunu digitālās valdības rīcības plānu** un izstrādājot citu ES politiku.

Latvija ir piedalījusies deklarācijas projekta izstrādē un tajā ietvertie principi un uzdevumi ir saskaņā ar Digitālās transformācijas pamatnostādņu 2021.-2027. gadam projektā iekļautajiem rīcības virzieniem. Pamatojoties uz minēto un to, ka aspekti, kas ietverti deklarācijā, ir nozīmīgs pamats turpmākai sekmīgai ES un Latvijas digitalizācijas politikas darbību īstenošanai, deklarācijas parakstīšana Latvijai ir uzskatāma par būtisku un nepieciešamu uz vērtībām balstītu digitālās transformācijas sastāvdaļu.

**Turpmākā rīcība**

Ņemot vērā informatīvajā ziņojumā minēto, Vides aizsardzības un reģionālās attīstības ministrija ierosina atbalstīt vides aizsardzības un reģionālās attīstības ministra p.i., aizsardzības ministram A. Pabrikam 2020. gada 8. decembrī parakstīt ES dalībvalstu deklarāciju “Berlīnes deklarācija ministru sanāksmē par uz vērtībām balstītu digitālo transformāciju ES Padomes Vācijas prezidentūras laikā 2020. gada 8. decembrī” (*Berlin Declaration at the ministerial meeting on value-based digital transfor-mation during the German Presidency of the Council of the EU on 8 December 2020*) (pielikumā deklarācijas teksts angļu valodā).

Vides aizsardzības un reģionālās attīstības ministra p.i. –

aizsardzības ministrs Dr. A. Pabriks

Bērziņa 67026929

Signe.Berzina@varam.gov.lv

1. Tallinn Declaration on eGovernment at the ministerial meeting during Estonian Presidency of the Council of the EU on 6 October 2017 <https://ec.europa.eu/newsroom/document.cfm?doc_id=47559> [↑](#footnote-ref-1)